‘ชินคอร์ป’เท57ล.ซื้อ25%ธุรกิจ‘อีบุ๊ก’
ชิน คอร์ปอเรชั่น รุกทำอีบุ๊ก เท 57 ล้านบาท ซื้อหุ้นอุ๊คบี 25% ช่วยเพิ่มขีดความสามารถแข่งขันของบริษัท
26 ก.ย. 2555

ชิน คอร์ปอเรชั่น รุกทำอีบุ๊ก เท 57 ล้านบาท ซื้อหุ้นอุ๊คบี 25% ช่วยเพิ่มขีดความสามารถแข่งขันของบริษัท 
นายสมประสงค์ บุญยะชัย กรรมการบริษัท ชิน คอร์ปอเรชั่น (INTUCH) เปิดเผยว่า บริษัทจะใช้เงินจำนวน 57.48 ล้านบาท ในการซื้อหุ้นเพิ่มทุนในบริษัท อุ๊คบี จำนวน 33,400 หุ้น ทำให้ถือหุ้นเป็น 33,401 หุ้น คิดเป็น 25.03% โดยชำระเป็นเงินสดทั้งจำนวนจากเงินทุนหมุนเวียน
ทั้งนี้ บริษัท อุ๊คบี มีทุนจดทะเบียนและเรียกชำระแล้ว1,334,000 บาท ซึ่งดำเนินธุรกิจให้บริการและพัฒนาช่องทางการนำเสนอสิ่งตีพิมพ์ดิจิตอล และหนังสืออิเล็กทรอนิกส์ (อีบุ๊กกิง) 
การซื้อขายครั้งนี้บริษัทไม่มีความเกี่ยวข้องกับบริษัท อุ๊คบี แต่อย่างใด และบริษัทถือหุ้นใหญ่เป็นอันดับ 2 รองจากนายณัฐวุฒิ พึงเจริญพงศ์ ซึ่งถือหุ้นในสัดส่วน 26.24% 
การเข้าซื้อหุ้นเพ่ิ่มทุนในครั้งนี้เพื่อเป็นการส่งเสริมกลุ่มธุรกิจขนาดเล็กที่มีศักยภาพในธุรกิจเทคโนโลยีสารสนเทศ โทรคมนาคมและสื่ออิเล็กทรอนิกส์ ตลอดจนธุรกิจอื่นๆ ที่เกี่ยวเนื่องกับกลุ่มอินทัช ที่ช่วยเพิ่มขีดความสามารถในการแข่งขัน รวมทั้งก่อให้เกิดศักยภาพร่วมกัน (Synergy) กับกลุ่มอินทัช และเป็นการขยายการลงทุนที่ทำให้กลุ่มอินทัชมีการเติบโตยิ่งขึ้น
ก่อนหน้านี้ นายณัฐวุฒิ พึงเจริญพงศ์ ประธานเจ้าหน้าที่บริหาร บริษัท ไอที เวิร์คส์ กล่าวว่า บริษัทเพิ่งแยกธุรกิจอีบุ๊กในนามอุ๊คบี ออกมาตั้งเป็นบริษัทต่างหากเมื่อเดือน ก.พ.ที่ผ่านมา เนื่องจากธุรกิจจากการทำแอพพลิเคชันด้านอีบุ๊กของ “อุ๊คบี” เติบโตขึ้นมาก และคงสร้างรายได้แซงหน้าธุรกิจจำหน่ายโซลูชันและเขียนโปรแกรมธุรกิจหลักแต่เดิม